Jämi

Jämi on Jämijärvellä Satakunnan maakunnassa sijaitseva luonto-, harrastus- ja matkailualue. Alue on osa heinäkuussa 2020 hyväksyttyä Lauhanvuori-Hämeenkankaan geoparkia. Alueella on ympärivuotista matkailutoimintaa ja -palveluita.

Jämi tunnetaan sen pitkästä historiasta ilmailun parissa. Jämijärven lentokenttä on ollut 1930-luvulta 1960-luvun alkuun Suomen merkittävin purjelennon keskus.

Luonto 
Jämin alueen luonto on muodostunut omanlaisekseen etenkin leveysasteille poikkeuksellisten vaihtelevien pinnanmuotojen vuoksi. Alueelle levittyy Hämeenkankaan laaja harjualue, joka on muodostunut jääkauden aikana. Alueella sijaitsee Satakunnan korkein kohta Soininharju, jonka korkeus on 184,5 metriä. Soininharjun jatkona oleva Niiniharju kohoaa sekin yli 180 metrin korkeuteen. Alueen harjut ja harjukuopat eli supat kuuluvat harjujensuojeluohjelmaan. Suurimmalla supalla, Koivistonvadilla, on leveyttä noin 200 metriä ja syvyyttä 25 metriä. 

Jämin luonnolle tyypillistä ovat myös kirkasvetiset lähteet, joista tunnetuimpia ovat Uhrilähde ja Kylmämyllynlähde. 

Hämeenkankaalla on yksi eteläisen Suomen laajimmista dyynikentistä, jossa elää lukuisia harvinaistuneita hyönteis- ja kasvilajeja. Paahdeympäristössä viihtyvät muun muassa palosirkka, hietaneilikka, harjukeltalieko ja kangasajuruoho. Niiniharjulla on yksi metsälehmuksen pohjoisimpia luonnollisia esiintymisalueita. Niiniharjun lehtoalueelle on sora- ja hiekkaharjun päälle muodostunut huomattavasti ympäristöään rehevämpi hieta-alue, jossa on runsas sekapuusto ja jossa kasvaa monia mustikkatyypin kasveja.

Lauhanvuori-Hämeenkangas-geopark 
	Jämin alue on osa laajempaa Lauhanvuori-Hämeenkangas-geoparkia, joka sisältää yhteensä 52 erilaista geokohdetta.

	Alue sai geopark-statuksen vuonna 2020. Kyseessä on Suomen toinen Unesco Global Geopark -jäsenyyden saavuttanut alue.

	Projekti on näkynyt myös Jämillä, jossa on projektivuosien aikana muun muassa uusittu luontomatkailukohteiden viitoitusta sekä rakennettu uusia taukopaikkoja.

Matkailu 
Jämin alue on tunnettu matkailukeskittymä.

Syksyn ja talven aikana toiminnassa on hiihtotunneli, jota hoitaa urheiluseura Jämin Jänne ry. Tunnelissa on sekä vapaan että perinteisen hiihtotavan urat. Hiihtomatkaa kertyy yhteensä 1,25 kilometriä. Syyskaudella 2020 tunneli avautuu 29. syyskuuta. Tunneli avasi ovensa vuonna 2002 maailman ensimmäisenä maanpäällisenä tunnelina. 

Alueella sijaitsee elämysmatkailuyrityksiä, kuten Korsuretket ja Jämi Maat. Korsuretket tarjoaa ruoka-, ohjelma- ja elämyssaunapalveluja sekä ravintola- ja metsäkokoustiloja. Vuonna 2017 avattu Jämi Maat Seikkailupuisto sisältää viisi eritasoista rataa ja 400 metriä pitkän tuoliliu'un. Yritys tarjoaa myös ohjelmapalveluita ryhmille Jämin ja Ikaalisten kylpylän alueella.

Jämin alueelta löytyvät myös beachvolley-kenttä, minigolf-rata, AAA1-tasoinen frisbeegolf-rata ja rullasuksirata. Alueelta löytyy Perhepuiston hiekkapohjainen uimaranta. 

Majoituspalvelut ovat keskittyneet etenkin mökkivuokrauksen ympärille. Majoitusta tarjoavat myös Huoneistohotelli Lumihovi, Reima Country Center, Hostelli Kuninkaankartano ja Lomahotelli Jämi, jossa toimii myös ravintola.

Alueelta löytyy opastettuja luontopolkuja, kuten Koivistonkierros ja Harjuluontopolku. Kiintorastiratana toimiva georastirata kertoo Soininharjusta QR-koodien avulla. Seudulla on myös laaja maastopyöräily-, ratsastus-, sauvakävely sekä latureittiverkosto. Reittien varrella on kotia ja laavuja.

Jämi tapahtumapaikkana 
Jämi on tunnettu erikokoisten tapahtumien järjestämiskohteena. 

Jämin Jänne on järjestänyt alueella hiihdon Suomen-mestaruuskilpailut vuosina 2013 ja 2015. 

Alueella on järjestetty myös muita suuria urheilutapahtumia, kuten talvitriathlonin MM-kisat ja SM-kisat ja suunnistuskilpailu Jukolan Viesti.  Toistuvasti järjestettäviin urheilutapahtumiin kuuluu muun muassa Jämi84-maastopyöräilykilpailu. 

Muita suurtapahtumia ovat olleet partiolaisten kansainvälinen Miilu-leiri ja Suviseurat. Alueella on 200 hehtaarin tila suurtapahtumille. Vuonna 2006 valmistunut tapahtumakeskus Jämi Areena toimii etenkin suurten tapahtumien järjestämispaikkana. Jämi Areenan omistaa Jämijärven kunta. 

Alue on myös koiraharrastajien suosiossa. Jämillä järjestetään muun muassa JämiSM-erikoiskilpailu.

Lentokenttä 
Jämin Soininharjun juuressa on 1930-luvulla perustettu lentokenttä, joka on nykyään Suomen harrasteilmailun tärkeimpiä keskittymiä. Aluetta käyttävät muun muassa pien- ja purjelentokoneet, lennokit sekä laskuvarjohyppääjät. Varsinkin kesäaikaan harrasteilmailu on Jämillä vilkasta. Kentän lähellä on Jämijärven ilmailuperinteestä kertova pieni ilmailumuseo. Jämin lentokentällä järjestetään ilmailulajien leirejä, kilpailuja ja kursseja. Tapahtumista suurin on Jämi Fly In.

Muistomerkit 
Jämillä on kaksi muistomerkkiä. Jämijärven lento-onnettomuuden muistomerkki pystytettiin vuonna 2014 kuolleiden kahdeksan hyppääjän muistoksi. Vuonna 1949 kuolleen laskuvarjohyppääjä Viktor Andron muistomerkin on pystyttänyt Tampereen laskuvarjokerho ry.

Aiheesta muualla 
http://www.jami.fi/

Jämijärvi